Watwou, 007 nou ŉ vrouLashana Lynch in Maart by die wêreldpremière van ‘Captain Marvel’ in Los Angeles, VSA. Sy sal die rol van 007 vertolk in die nuwe James Bond-fliek. (Foto: Jordan Strauss/Invision/AP) Die gewilde 007-spioen van die James Bond-fliekfranchise sal eersdaags ŉ snyerspak verruil vir ŉ paar hoëhakskoene wanneer ŉ vrou dié gesogte rol oorneem. Volgens berigte het vervaardigers van die 25ste Bond-fliek, wat in 2020 op die grootskerm sal verskyn, besluit dat Lashana Lynch die rol van 007 sal vertolk nadat James Bond, wat steeds deur Daniel Craig vertolk sal word, uit die Britse MI6-intelligensie-eenheid sal tree. ŉ Bron het aan The Daily Mail gesê Lynch se verskyning in die nuwe fliek is ŉ “kardinale toneel” wanneer Bond uit sy aftrede in Jamaika ontbied en aan Lynch se karakter as die nuwe 007-agent voorgestel word. “Fliekgangers sal hul springmielies laat val. Bond is steeds Bond, maar hy word deur ŉ vrou vervang as 007.” Die bron is volgens die nuusinstansie iemand in die “binnekring van die rolprent” wat dié inligting bekendgemaak het. Die inligting is nog nie amptelik deur vervaardigers bevestig nie. Lynch (31) is ŉ Britse aktrise en vertolk tans die rol van die vegvlieënier Maria Rambeau in die Marvel-fliek, Captain Marvel. Craig het in 2006 sy debuut as Bond gemaak in die fliek Casino Royale, die 22ste fliek in die 57-jarige fliekfranchise.